สโนว์ไวท์ (ภาพยนตร์ พ.ศ. 2568)

สโนว์ไวท์  เป็นภาพยนตร์มิวสิคัลแฟนตาซีสัญชาติอเมริกันที่ออกฉายในปี ค.ศ. 2025 กำกับโดยมาร์ก เวบบ์ จากบทภาพยนตร์โดยเกรตา เกอร์วิก และเอริน เครสซิดา วิลสัน ร่วมอำนวยการสร้างโดยวอลต์ดิสนีย์พิกเชอส์ และมาร์กแพลตต์โปรดักชันส์ โดยเป็นภาพยนตร์ฉบับคนแสดงที่สร้างใหม่จากภาพยนตร์แอนิเมชันเรื่อง"สโนว์ไวท์กับคนแคระทั้งเจ็ด" ของวอลต์ ดิสนีย์ ในปี ค.ศ. 1937 ซึ่งมีพื้นฐานมาจากเทพนิยายปี ค.ศ. 1812 ที่มีชื่อเดียวกันโดยพี่น้องตระกูลกริมม์ ภาพยนตร์เรื่องนี้นำแสดงโดยเรเชล เซกเลอร์ รับบทเป็นตัวละครหลักตามชื่อเรื่อง และกัล กาด็อต รับบทเป็นราชินีใจร้าย เรื่องราวของสโนไวท์ผู้มีจิตใจบริสุทธิ์ที่ร่วมมือกับคนแคระทั้งเจ็ดและโจรชื่อโจนาธานเพื่อปลดปล่อยอาณาจักรของเธอจากแม่เลี้ยงใจร้าย
แผนการสร้าง "สโนว์ไวท์กับคนแคระทั้งเจ็ด" ฉบับคนแสดงของปี ค.ศ. 1937 ได้รับการยืนยันในเดือนตุลาคม ค.ศ. 2016 โดยวิลสันประกาศเป็นผู้เขียนบท เวบบ์ได้เจรจาเพื่อกำกับภาพยนตร์เรื่องนี้ในเดือนพฤษภาคม ค.ศ. 2019 และได้รับการประกาศเป็นผู้กำกับในเดือนกันยายน ค.ศ. 2019 การถ่ายทำส่วนใหญ่จัดขึ้นที่ไพน์วูดสตูดิโอ ประเทศอังกฤษ และมีการถ่ายซ่อมอีกครั้งในปี 2023 ในที่เดียวกัน
ภาพยนตร์เรื่องนี้ก่อให้เกิดข้อขัดแย้งในระหว่างการทำการตลาด พร้อมคำวิจารณ์เกี่ยวกับการเปลี่ยนแปลงเรื่องราวและการคัดเลือกนักแสดงอย่างเซกเลอร์ที่เป็นนักแสดงละตินอเมริกาไม่ผิวขาวตามเหมือนกับต้นฉบับของภาพยนตร์แอนิเมชั่น ต่อจาก แฮลลี เบลีย์ นักแสดงผิวดำผู้รับบทแอเรียลใน เงือกน้อยผจญภัย การวิพากษ์วิจารณ์ถึงเซกเลอร์ หลังการแสดงความคิดเห็นที่ขัดแย้งกับแนวคิดต้นฉบับของเธอ รวมถึงข้อพิพาททางแนวคิดต่อปาเลสไตน์-อิสราเอลกับนักแสดงร่วมอย่าง กัล กาด็อต 
แม้เซกเลอร์ได้ชี้แจงภายหลังว่าเป็นการพูดตามที่ผู้จัดงานวางไว้ เธอยังตกเป็นเป้าหมายการโจมตี และคุกคามในสังคมออนไลน์และในที่พักอาศัย การใช้นักแสดงที่ไม่ใช่คนแคระที่เล่นเป็นตัวละครคนแคระแต่เดิม หลังคำวิจารณ์ของปีเตอร์ ดิงเคลจ นักแสดงที่เป็นคนแคระมองว่าการเอาคนแคระจริงมาแสดงเป็นการเลือกปฏิบัติต่อคนประเภทพิเศษ จนเกิดการใช้คอมพิวเตอร์กราฟฟิกทดแทน 
"สโนว์ไวท์" มีกำหนดเข้าฉายในสหรัฐวันที่ 21 มีนาคม ค.ศ. 2025 ในประเทศไทยฉายเร็วกว่าสหรัฐ 1 วัน โดย เมลดา สุศรี พากย์เสียงภาษาไทยในบทตัวละครชื่อเรื่องของเซกเลอร์ ร่วมด้วย นัท มีเรีย ในบทของราชินีผู้ชั่วร้าย
"สโนว์ไวท์" ได้รับคำวิจารณ์ในแง่ผสมจากนักวิจารณ์ คำวิจารณ์ส่วนใหญ่ ชื่นชมการแสดงของเซกเลอร์ ว่าเป็นสโนว์ไวท์อย่างไร้ที่ติ เพลงประกอบ และลำดับการแสดงของทีมนักแสดง แต่วิจารณ์ถึง จังหวะการเล่าเรื่อง คอมพิวเตอร์กราฟฟิก และการแสดงของกาด็อตในบทราชินีใจร้าย ภาพยนตร์ตกเป็นเป้าหมายของการถล่มรีวิว ในทุกเว็บไซต์ที่มีการลงคะแนนภาพยนตร์ จนต้องมีการกำชับในเว็บไซต์ต่าง ๆ ในภายหลัง 
ภาพยนตร์ประสบความล้มเหลว ทำรายได้รวมทั่วโลก 200 ล้านดอลลาร์สหรัฐ จากทุนสร้าง 250 - 270 ล้านดอลลาร์สหรัฐ ซึ่งทำให้ดิสนีย์สูญเสียเงินไปประมาณ 151 ล้านดอลลาร์สหรัฐ และล้มเลิกแผนการสร้างภาพยนตร์เจ้าหญิงดิสนีย์ในที่สุด
ทุนสร้างภาพยนตร์ทั้งหมดมาจากการถ่ายซ่อมเป็นเวลาถึง 5 ครั้ง เหตุการณ์ไฟไหม้ในกองถ่ายภาพยนตร์ และค่าใช้จ่ายที่ถูกใช้จ่ายมีไว้สำหรับจ้างพนักงานรักษาความปลอดภัยให้นักแสดงอย่าง กาด็อต ขณะที่เซกเลอร์ตกเป็นเป้าหมายของการโจมตีจากสื่อและคนดังในวงการ หลังสำนักข่าวต่าง ๆ พยายามชี้ว่าจุดยืนของเธอเป็นต้นเหตุของความล้มเหลวของภาพยนตร์ ในขณะเดียวกัน เซกเลอร์ได้รับการสนับสนุนจากนักแสดงอย่าง เมลิซา บาร์เรรา และ เปโดร ปัสกัล ในจุดยืนเรื่องการเมืองของเธอ
เรื่องย่อ.
กษัตริย์และราชินีผู้เที่ยงธรรมได้ขอพรให้มีลูก ได้ต้อนรับลูกสาวของพวกเขาในช่วงพายุหิมะ และตั้งชื่อเธอว่า สโนว์ไวท์ เพื่อเป็นการรำลึกถึงวันให้กำเนิด หลายปีต่อมา ราชินีก็ล้มป่วยอย่างไม่คาดคิด กษัตริย์รีบแต่งงานใหม่โดยรับผู้หญิงลึกลับเป็นภรรยาคนที่สอง ก่อนจะออกเดินทางเพื่อต่อสู้กับภัยคุกคามต่อพรมแดนทางใต้ของแผ่นดินตามคำของภรรยา เมื่อพระองค์ไม่กลับมา ราชินีองค์ใหม่ก็แย่งชิงบัลลังก์ เผยให้เห็นว่าเธอเป็นแม่มดผู้ทรงพลังและชั่วร้าย 
หลายปีต่อมา อาณาจักรแห่งนี้กลายเป็นความสิ้นหวัง มีราษฎรอาศัยอยู่ด้วยความอดอยากเนื่องจากการเก็บภาษีมากเกินไป สโนว์ไวท์ซึ่งตอนนี้เป็นหญิงสาวอายุ 18 ถูกเนรเทศให้ไปเป็นคนใช้ ราชินีใจร้าย ซึ่งภูมิใจในความงามของตนเองได้เรียนรู้จากกระจกวิเศษว่า เธอเป็นราชินีที่งามเลิศที่สุดในปฐพี สโนว์ไวท์ได้พบกับโจรรูปหล่อชื่อโจนาธาน ซึ่งบุกเข้าไปในห้องเก็บของของปราสาทเพื่อขโมยอาหารสำหรับตนเองและเพื่อน ๆ เธออนุญาตให้เขานำอาหารกลับบ้านไปด้วย สโนว์ไวท์ขอร้องให้แม่เลี้ยงปฏิบัติต่อราษฎรด้วยความเมตตา แต่ราชินีกลับเมินเฉย สโนว์ไวท์ปรารถนาที่จะออกท่องโลกและนำทางทุกคน แต่เมื่อได้พบกับโจนาธานที่ถูกจับไว้ เธอได้ช่วยชีวิตเขาไว้ ทั้งหมดอยู่ในสายตาของราชินีใจ
ราชินีใจร้ายถามไถ่กระจกวิเศษและพบว่า สโนว์ไวท์งามเลิศในปฐพี ด้วยความอิจฉาความงาม จึงสั่งให้พรานล่าสัตว์ประหารชีวิตเธอและนำหัวใจของเธอกลับมาในกล่องอัญมณี แต่พรานล่าสัตว์ไม่สามารถทำตามแผนได้ เพราะความใจดีเมตตาของสโนว์ไวท์ จึงเตือนสโนว์ไวท์ถึงเจตนาของแม่เลี้ยงและแนะนำให้เธอหลบหนีจากราชินี สโนว์ไวท์ตกใจกลัวรีบวิ่งหนีเข้าไปในป่า ที่นั่นเธอได้พบกับสัตว์ในป่า ซึ่งนำเธอไปยังกระท่อมที่ห่างไกลผู้คน โดยไม่รู้ตัวว่ากระท่อมหลังนี้เป็นของคนแคระทั้งเจ็ดคน ได้แก่ ด็อก กรัมพ์ปี้ แบชฟูล สลีปปี้ สนีซซี่ แฮปปี้ และโดปี้ ซึ่งทั้งหมดใช้เวลาทั้งวันไปกับการทำงานในเหมืองเพชร พวกเขาพบเธอนอนหลับอยู่บนเตียง และเห็นอกเห็นใจ เมื่อเธอเล่าให้พวกเขาฟังถึงความทุกข์ยาก และยอมให้เธออาศัยด้วยจนกว่าจะปลอดภัย 
เมื่อพบว่าสโนว์ไวท์ยังมีชีวิตอยู่หลังจากที่กระจกวิเศษเปิดเผยหัวใจที่เธอได้รับว่าเป็นแอปเปิล ราชินีจึงลงโทษนายพรานโดยจับเขาไปขังในคุกใต้ดิน และสั่งทหารออกตามหาตัว สโนว์ไวท์เชื่อว่าพ่อของเธอยังไม่ตาย จึงขอแยกทางจากคนแคระทั้ง 7 มุ่งหน้าเข้าไปในป่าที่ซึ่งเธอได้พบกับโจนาธานอีกครั้ง ทั้งคู่ช่วยกันรับมือองครักษ์ทหาร จนโจนาธานเอาตัวปกป้องสโนว์ไวท์ไว้ สโนว์ไวท์และโจนาธานได้รู้ใจตัวเองว่าชอบอีกฝ่าย แต่เมื่อองครักษ์ราชินีใจร้ายเริ่มเข้าใกล้พวกเขา โจนาธานขอให้สโนว์ไวท์อยู่รอที่กระท่อม เธอได้มอบสร้อยคอของเธอ แต่โจนาธานกลับพลาดท่าโดนราชินีใจร้ายจับไปขังไว้ ด้วยความแค้น ราชินีได้ไปที่ห้องลับของเธอ เธอแปลงร่างเป็นหญิงชราโดยใช้ยาปลอมตัวและสร้างแอปเปิลพิษเพื่อสาปสโนว์ไวท์ด้วยมรณะหลับใหล มีเพียงจุมพิตแห่งรักแท้ที่แก้ไขคำสาปได้
ราชินีใจร้ายในร่างหญิงชราเดินทางมาถึงที่กระท่อมและหลอกล่อสโนว์ไวท์ให้กินแอปเปิ้ลโดยบอกว่าเธอเป็นพันธมิตรของโจนาธาน จากนั้นเธอก็เปิดเผยกับลูกเลี้ยงของเธอว่าเธอเป็นคนสังหารพ่อของเธอ สโนว์ไวท์ตกอยู่ภาวะมรณะหลับใหล และราชินีก็กลับไปที่ปราสาทของเธอ คนแคระพบร่างของเธอที่กำลังเหมือนเสียชีวิต เมื่อกลับมาเพราะความร้อนใจ โศกเศร้าเสียใจที่คอยเฝ้าร่างไร้วิญญาณของเธออยู่หลายคืน โจนาธานซึ่งหนีออกจากคุกใต้ดินของราชินีด้วยความช่วยเหลือของนายพราน กลับเข้ามาและจูบสโนว์ไวท์เพื่อขอบคุณที่ช่วยฟื้นคืนความหวังที่เขาสูญเสียไปสำหรับอาณาจักรของพวกเขาและอำลาด้วยความอาลัย สโนว์ไวท์ได้ตื่นขึ้นพร้อมรวบรวมคนแคระและเพื่อนโจรของโจนาธานเพื่อโค่นล้มราชินีชั่วร้าย
ในขณะที่คนแคระทั้งเจ็ด โจรเพื่อนร่วมอุดมการณ์ของโจนาธาน และพลเรือน ต่อสู้กับองครักษ์ของราชินีใจร้าย สโนว์ไวท์ได้ใช้ความมีเมตตาและเห็นอกเห็นใจชำระล้างความชั่วร้ายของชาวเมือง ราชินีใจร้ายพยายามจะสังหารสโนว์ไวท์แต่ไม่สำเร็จ เธอรีบหนีมาที่ห้องกระจกวิเศษ กระจกวิเศษบอกกับราชินีใจร้ายว่าสโนว์ไวท์มีความยุติธรรมและความงามมากกว่าเธอเพราะเธอเป็นคนดี สโนว์ไวท์เข้ามาในห้องพอดี เวลาที่ราชินีใจร้ายทำลายกระจกวิเศษด้วยความโกรธ แต่แล้วเธอก็กลายเป็นแก้วเอง เพราะความสามารถทั้งหมดของเธอที่มีนั้น ได้มาจากกระจกวิเศษ ต่อมาราชินีก็หายเข้าไปในกระแสน้ำวนที่เกิดขึ้นจากกระจกวิเศษที่แตก จากนั้นกระจกวิเศษก็ซ่อมแซมตัวเอง
เวลาผ่านไป มีการเฉลิมฉลองขึ้นในอาณาจักร สโนว์ไวท์ได้รับแต่งตั้งให้เป็นราชินีองค์ใหม่ เธอและโจนาธาน แต่งงานกันในไม่ช้าในฐานะราชาข้างกาย ทั้งคู่ปกครองอาณาจักรด้วยความทรงธรรมอย่างมีความสุข นับแต่นั้นเป็นต้นมา
การเผยแพร่.
ในระหว่างการนำเสนอในงานดี 23 เอ็กซ์โป พ.ศ. 2565 ได้มีการประกาศว่า"สโนว์ไวท์"จะเข้าฉายในปี พ.ศ. 2567 โดยในวันที่ 15 กันยายน พ.ศ. 2565 ภาพยนตร์เรื่องนี้ได้รับการประกาศให้มีกำหนดฉายในวันที่ 22 มีนาคม พ.ศ. 2567 อย่างไรก็ตามในเดือนตุลาคม พ.ศ. 2566 ภาพยนตร์เรื่องนี้ถูกเลื่อนฉายออกไปเป็นวันที่ 21 มีนาคม พ.ศ. 2568 โดยดิสนีย์กล่าวอ้างว่ามีสาเหตุมาจากการประท้วงหยุดงานของนักแสดงในปี 2566
ภาพยนตร์จะเข้าฉายในรอบสื่อในวันที่ 15 มีนาคม พ.ศ.2568 โดยทางดิสนีย์ได้ตัดสินใจจัดเป็นงานไม่เอิกเกริก เนื่องจากต้องการรักษาความปลอดภัยของทีมงานและนักแสดง
เพลงประกอบภาพยนตร์.
นักแต่งเพลง เบนจ์ ปาเซก และจัสติน พอล ซึ่งเคยเขียนเนื้อเพลงใหม่ 2 เพลงสำหรับภาพยนตร์รีเมคของดิสนีย์เรื่องอะลาดินในปี 2019 ได้เขียนเพลงใหม่สำหรับภาพยนตร์ร่วมกับแจ็ค เฟลด์แมนในฐานะผู้แต่งเนื้อเพลงเพิ่มเติม รวมถึงเพลงแบบ "I Want" ใหม่สำหรับสโนว์ไวท์ ชื่อว่า "Waiting on a Wish" (รอจนพรจะมา) พวกเขายังเขียน "เพลงตัวร้าย" ใหม่สำหรับราชินีใจร้าย ชื่อว่า "All Is Fair" (ดีและงาม) และเพลงเปิดเรื่องใหม่ชื่อว่า "Good Things Grow" (ล้วนดีงาม) พร้อมเพลงของโจนาธานกับสโนว์ไวท์ 2 เพลง "Princess Problem" (ปัญหาเจ้าหญิง) และ "A Hand Meets A Hand" (มือที่คอยเอื้อมและคว้า)
ภาพยนตร์เรื่องนี้ประกอบด้วยเพลง 4 เพลงจากภาพยนตร์ต้นฉบับโดยแฟรงก์ เชอร์ชิลล์และแลร์รี มอเรย์ ได้แก่ "Heigh-Ho" (ไฮโฮ) "Whistle While You Work" (ผิวปากทำงาน) "The Silly Song" (เพลงปัญญาอ่อน) และ "Someday My Prince Will Come" (สักวันเจ้าชายคงมา) โดยเพลงสุดท้ายถูกใช้บรรเลงเป็นดนตรีประกอบเนื่องจากมีการเปลี่ยนแปลงเนื้อเรื่อง 
ในเดือนมกราคม 2025 มีการเปิดเผยว่าเจฟฟ์ มอร์โรว์เป็นผู้แต่งเพลงประกอบภาพยนตร์เรื่องนี้ เดฟ เมตซ์เกอร์ ผู้ร่วมงานบ่อยครั้งในดนตรีประกอบภาพยนตร์ที่สร้างโดยวอลต์ ดิสนีย์ แอนิเมชั่น สตูดิโอส์ ทำหน้าที่เป็นผู้เรียบเรียงเพลง เมื่อวันที่ 4 มีนาคม 2025 มีการประกาศว่าอัลบั้มเพลงประกอบภาพยนตร์จะวางจำหน่ายในวันที่ 14 มีนาคม โดยวอลต์ ดิสนีย์ เรคคอร์ดส โดย "Waiting on a Wish" (รอจนพรจะมา) ของเซกเลอร์ ผู้รับบทสโนว์ไวท์ จะวางจำหน่ายต่อสาธารณะ ในวันเดียวในฐานะซิงเกิลนำอัลบั้ม